পৃথিবীতে মাটির স্তরও খুব গভীর। কিন্তু তার মধ্যে মাত্র ওপরের কয়েক ফুট অবধিই উর্বর 'টপ সয়েল', যাতে ফসল হতে পারে। বৃষ্টি বা অন্য প্রাকৃতিক কারণে এইটুকু মাটিও ক্রমে হাওয়ায় ভেসে বা জলে ধুয়ে সমুদ্রে গিয়ে পড়ছে, ফলে আমাদের খাদ্যের ভাণ্ডার কমে আসছে। গাছের শিকড় মাটি আঁকড়ে রেখে মাটির ক্ষয় কমায়। বিশেষ করে পাহাড়ি ঢালে ধস রুখবার জন্য গাছ থাকাটা খুবই দরকার। এই কথাটা মাথায় না রেখে নির্বিচারে গাছ ও পাথর কেটে ঘরবাড়ি, গেস্ট হাউস বানানো অথবা চাষবাস করার ফলে উত্তরাখণ্ড, কাশ্মীর ও আরও অনেক পাহাড়ি এলাকায় ধস ও বন্যার ফলে বিরাট বিপর্যয় হয়েছে।